khistorydata/jeongjo-sjw-relations huggingface dataset:
정조 3년
己亥九月二十八日午時。上御仁政殿。親臨宣麻入侍時。行都承旨金履素。行左承旨鄭民始。右承旨徐有防。左副承旨李在學。右副承旨沈念祖。同副承旨南鶴聞。假注事徐鼎修。記事官李信祜鄭東浚。以次侍立訖。上具翼善冠袞龍袍。乘輿出仁和門。詣仁政殿。降輿陞座。上曰。奉朝賀肅拜單子催促。上曰。奉朝賀敎書中。旣有御製一句。事體自別。以黃紙付殲宣麻後。似當以鼓吹前導。以此擧行事。分付該曹。上曰。奉朝賀使之入就位。宣麻卽爲擧行。可也。奉朝賀洪國榮入就拜位。上命宣麻禮畢。上曰。奉朝賀入侍。國榮陞殿進伏。上曰。今日以此見卿。亦是意外。國榮曰。天理人事。有始有終。而旣善其始。則鮮又善終矣。臣爲殿下布衣之交。知遇恩渥。曠絶千古。以臣不才。何敢當此乎。臣五年當國。自殿下登極之後。凡諸政令施措。臣多預聞。此莫非人臣不敢爲之事。昭烈孔明之契會。比臣猶可謂歇後矣。臣之年紀幼沖。而一身成就。莫非殿下之恩。臣自丙申以後。非不欲卽爲退歸。而黽勉承膺。迄至今日。今日之事。可謂復政厥辟。而臣於其間。區區一心。蓋以不負殿下。爲盟於中。故顧臣數年之間。別無貪濁之事。而目今國事。庶有端緖。此後豈復有向年逆變之事乎。臣處人臣之地。多行人臣不敢行之事。而至於今日。得以成就。臣一出禁門之外。臣之父母族黨。或以臣之退出。有悲慼之意。而臣則歡欣之極。實欲起舞也。臣常以此言於人曰。吾若因仍不退。則畢竟安知不爲亂逆之本乎。今則吾幸無罪而歸。豈非可賀而不足弔乎云云矣。臣之今日之事。可謂木石肝腸。不忠不孝。而更思之。此非負殿下也。乃所以報殿下也。臣自今以後。若復干預時事。則非但天神殛之。雖殿下誅臣。臣無恨矣。今日法殿引見。卽是永訣之日也。常時豈無進言之時。而亦有不遑而未盡者。今當辭退。苟有區區之見。則雖斧鉞當前。豈可不言乎。先大王之於殿下。報育之恩昊天罔極。到今盡孝之地。只有慈殿慈宮。而不幸亂逆近出於戚里。至如龜柱樂任之逆節。非不狼藉。而一則慈殿之兄也。一則慈宮之弟也。殿下如欲慰悅慈心。則不可不特施傅生之恩。然後兩宮之心。庶可以安矣。臣又有所仰達者矣。殿下春秋鼎盛。而尙無螽斯之慶。臣自在宮僚時。旣知坤殿有病患。故臣亦不敢言之。而及至近年。以廣儲之計。有臣家戚聯之事。臣自此以後。每以不失和氣爲心矣。今則已矣。伏願殿下。必於此加意焉。臣之秉國以後。言路永塞。實未知其何故而然也。言路國之元氣。不可不開張。而近年以來。無論其言之可否。以言獲罪者。問或有之。如朴在源徐郁修申尙權等是也。此等之人。竝爲宥釋。則亦是來言之道也。目今民生之困瘁。無復餘地。今年則雖幸豐登。此後若遇凶歉。則國計民食。將無可恃之處。臣則雖無救民之策。可以仰陳者。而若以此等謀猷。下詢於參判臣李普行。則其言雖似迂闊。必多可用者矣。先王朝五十年爲治。以蕩平爲主。而畢竟則有會極歸極之效矣。殿下亦以鎭安蕩平爲治。則庶不負先朝之心矣。俄聞具善復爲訓將云。此人乃宿將也。將任不可數遞。若久任責成則必有效矣。臣又有私義之可達者矣。臣與左相及左承旨臣鄭民始。爲明義錄主人。而臣之出江上也。左相不來見。故臣心怪之。略有言及於親知者矣。聞殿下以此亦下嚴敎云。此亦過矣。此人豈是負國之人乎。自上若不解用。則臣亦不安。故敢達矣。鄭民始亦在此。而臣與民始。情同兄弟。臣於今日悵觖之心。有若捨棄弱弟而遠去者然。實不勝戀戀之懷。亦望殿下終始善待。以爲成就焉。臣之所言。已止於是矣。命國榮先退。命書傳敎曰。旣有奉朝賀之奏。豈可踰時。前左議政徐命善敍用。又命書傳敎曰。前左議政徐命善拜相。又命書傳敎曰。大臣置處政事。當日爲之。上曰。兵曹判書洪樂性。更爲牌招。出榻敎上降座乘輿。由仁化門還內。諸臣以次退出。
정조 3년
己亥九月二十八日申時。上御誠正閣。右承旨入侍時。右承旨徐有防。假注書徐鼎修。記事官李信祜鄭東浚。以次進伏訖。上曰。左承旨入侍。命書傳敎曰。宣麻大庭。卿能脫屣軒冕。磊磊犖犖。不少苟假。在卿固光。且幸矣。惟予今日之心。當作何許懷也。卿每以予之徒效婦人之情。縷縷警規。不啻光明正大。予今不可長語。以負卿之至意也。嗚呼。予又安得不言。雖不言。心則索然乎。右揆疏中宸居無宿衛之人。丙枕興戀結之懷者。盡出予今日之懷緖。予讀至數回。不覺潛然也。今則卿之思所以報效之道。予之思所以寓心之端。俱在於承候之節。起居之時。固知卿之不待予言而知之者。耿結之極。布予心曲。卿須體此意。自明日早卽入來。以副此意事。入侍史官傳諭。又命書傳敎曰。昨日處分。予以責備之意。有此過中之擧。俄聞奉朝賀之言。不覺感嘆。予何忍不從。卽日復拜。布予心曲。卿其體小子慇懃之意。卽起視事。弘濟時艱事。遣史官傳諭于左議政。命退。諸臣以次退出。
정조 3년
行都承旨金履素坐。行左承旨鄭民始坐。右承旨徐有防坐。左副承旨李在學坐。右副承旨沈念祖坐直。同副承旨南鶴聞坐直。注書李兢淵奉命在外一員未差。假注書徐鼎修仕直一員未落點。事變假注書閔孝克仕。
정조 3년
南鶴聞啓曰。卽者檢閱鄭東浚。以其親病。陳疏經出。原疏纔已捧入矣。所當直捧禁推傳旨。而此與無端徑出有異。推考警責。何如。傳曰。允。
정조 3년
又啓曰。正言嚴思憲。旣書進字。謂有身病。不爲詣臺。事甚未安。推考警責。仍卽牌招。司諫沈命德。亦爲一體牌招。何如。傳曰。允。
정조 3년
傳于金履素曰。政官牌招開政。
정조 3년
金履素啓曰。吏曹參判李普行再牌不進推考傳旨。今方捧入。而開政命下之後。連違召命。不卽擧行。事甚未安。所當更請牌招。而一日三牌。有傷事體。何以爲之。敢稟。傳曰。更卽牌招。
정조 3년
傳于金履素曰。焉敢若此。吏曹參判李普行。更爲牌招。
정조 3년
兵曹口傳政事。副司直兪彦鎬李秉模。
정조 3년
傳于鄭民始曰。竝詣閤。
정조 3년
以吏曹參判李普行五牌啓辭。
정조 3년
傳于南鶴聞曰。事體極爲未安。此牌勿施。更卽牌招。
정조 3년
以吏曹參判李普行。待罪草記。
정조 3년
傳于徐有防曰。勿待罪更爲牌招。
정조 3년
傳于李在學曰。同副承旨入侍。
정조 3년
有政。吏批。判書宋德相在外未肅拜。參判李普行進。參議未差。同副承旨南鶴聞進啓曰。判書宋德相在外未肅拜。參議未差。小臣獨政未安。何以爲之。敢稟。傳曰。仍爲之。又啓曰。領議政金尙喆許副事。命下矣。當爲置處。而領敦寧一窠。他大臣今方見帶。本曹無相當窠。依例送西之意。敢啓。傳曰。知道。以李秉模爲工曹參議。徐命善爲宗廟都提調。鄭弘淳爲社稷都提調。徐命善爲訓鍊都監都提調。洪樂純爲司僕提調。洪樂彬爲慶尙監司。領議政徐命善。左議政洪樂純。承文正字宋相殷單付。兼持平沈樂洙減下。
정조 3년
兵批。兼判書洪樂性病。參判李命植病。參議洪樂彬病。參知李亨元入直進。右副承旨沈念祖進啓曰。領議政金尙喆許副事。命下矣。當爲隨品置處。而領中樞一窠。判中樞二窠。他大臣及輔國判書李益炡沈瑴。今方見帶。依例從座目。判中樞沈瑴。降付知中樞。領中樞鄭弘淳。降付判中樞。其代金尙喆下批之意。敢啓。傳曰。知道。領府事金尙喆。判府事鄭弘淳。知事沈瑴。副護軍李東郁。副司直李在簡徐有錬。副司果金宇鎭閔慶世單付。
정조 3년
檢閱李信祜書啓。臣敬奉聖旨。馳往傳諭于西部皇華坊聚賢洞契議政府右議政洪樂純所住處。則以爲。昨日批旨之下。天聽愈邈。微誠未格。徊徨窮蹙。如無所歸。忽於千萬匪意。史官儼臨。恩諭益復鄭重。當此岌岌之時。聖上之求助於賤臣者。若是其隆摯。臣是何人。得此於聖主也。伏況昨者。臣姪子奉朝賀臣國榮。受麻大庭。更覲耿光。及其退也畫蓋法樂。前導至家。再拜告恩於臣之先父先母之靈。如此恩榮。古亦有否。先靈有知。感泣結草。當復如何。臣非木石。豈敢不進身前席。叩謝其萬一。而頑然不勤。是豈無以哉。夫臣之於君。小而衣食宮室。大而富貴榮華。皆恩也。雖然此則外也。至於肝肺相照。聲氣相通。下不以死生易其心。上不以寵利使其臣。渙然若雲龍之從。沕然若磁針之合。終始生成。卓然爲千古盛事者。此眞是大恩也。今殿下之於臣之姪子。乃如此。噫。臣姪子卽一渺少匹夫耳。殿下得之眉睫之間。托之心腹之重。人雖欲殺而不顧也。衆雖暗譏而亦不恤也。末乃委之以宿衛大權。今又許之以江湖散人。休哉盛哉。千載之下。當有感激流涕者。況其父之心乎。臣姪來自西湖曰。子今日始爲子道矣。始盡臣分矣。臣握手撫背。流涕而言曰。眞吾子也。眞聖主之臣也。聖哉吾君。非吾君。何以能辨此也。今日以前。報圖之心。誓于天心。今日以後。報圖之心。益誓于天地。區區寸心。殿下庶幾其俯燭。當此艱危之時。臣若有拯濟之道。則以臣死後結草之心。何不效得一半分於生前乎。第竊伏思之。臣之父子知己也。然臣子其性達。達故流通不窮。觸處無礙。臣則其性滯。滯故鈍拙遲重觸處生疣。出一言而旋晦其過言。行一事而旋覺其過行。此朱子所謂氣質一定不易者。臣之姪子常以此憂悶。每勸其改。而臣憮然欲改。後復如是。今若出擔重務。做事則臨手生瘡。出言則轉喉觸諱。今日如此。明日如此。小則小狼狽。大則大狼狽。雖以殿下之仁。其何以常常容貸。雖以同朝之賢。其何能每每掩護乎。不幸至此。殿下保全臣家之盛意。果安在哉。臣竊懼焉。此臣所以略陳前疏屢被恩命。而不敢爲轉動之計者也。臣之肝血。盡於此啓。不復敢有言。惟聖上速賜處分。使君臣曠絶之恩禮。終始有光焉云矣。敢啓。答曰。知道。昨日批卿疏而遣入侍史官傳諭。今日豈例諭而又遣入侍史官傳諭者。是乃敬卿禮卿之意也。以卿叩謝之意。宜卽進身。決不容一味牢讓。孤負慇懃之至念也。予於卿之如是浼浼。如是邈邈。實不知何以爲然也。嗚呼。卿之視奉朝賀。實猶子焉。奉朝賀之視卿。亦猶父焉。予所稔知而飫聞也。以是予每對奉朝賀謂曰。卿與卿叔。名雖叔姪。義同父子云云。觀卿書啓中辭語。益知卿心之如予言也。果使卿視國如家。則當卿姪謝事之餘。卿豈忍不以卿姪處於朝處於官之義。出而事予一人乎。昨今批旨與敦諭。旣以公事罔涯。有所申及。而又如今書啓之答。別以卿家之私事。有取譬引諭者。大抵公事私事。雖似不同。而如天理人情之元不相離。人情極處。天理亦然。私事之不得不然處。公事亦不得不然。卿若推私事而勉公事。將公事而思私事。想不待予言覶縷。必有所幡然覺悟。而卽起造朝。共濟時艱也。卿其念之。卿其念之。書啓晩到。呼燭草草。不在多言。所奏相照。卿須待朝出肅。以副予延佇之望焉。卽今中書。無視事之僚相。訏謨抛置。諮詢無所。此尤朝象。此尤予所大懼者也。更望卿之念此也事。史官傳諭于左議政。
정조 3년
檢閱鄭東浚疏曰。伏以。臣方自筵退。得接家信。臣母素患關格之症。當此猝寒。一倍添劇。轉側須人。促臣歸視。臣本無他兄弟。只有臣身。忽聞此報。焦煎罔措。按住不得。忙陳短章。徑出禁扄。伏乞聖慈。特垂俯諒。亟遞臣職。以便救護。仍治臣罪。以肅朝綱。千萬幸甚。省疏具悉。爾其勿辭。救護母病。
정조 3년
敎摠戎使李柱國書。王若曰。釋御營之兵權。纔循禠鞶之懇。掌摠帥之戎柄。旋侈授鉞之恩。惟簡在心。庸畀宿趼。顧惟三輔巨鎭。實摠一路重兵。殆同趙氏之晉陽。寔百年保障之地。有若漢家之馮翊。兼五營管轄之要。據險阻而壯關防。形勝視廣府相埒。繕甲兵而峙錢穀。設施與沁都同規。苟非師中吉丈人。曷膺漢北城重寄。惟卿。將門宅相。王室干城。韜鈐之譽夙彰。歷三邊而制閫。笠轂之望允叶。自兩局而登壇。肆聲續久著於先朝。伊委畀尤篤於今日。玆授卿以摠戎使。卿其闡謀猷之克壯。服寵靈之便蕃。董三軍而約束分明。詎忽重鎻鑰之政。當一面而恩威交濟。須軫撤桑土之圖。於戲。三令五申。將臣所以體注意之眷。一年再授。寡人所以付熟。手之心。故玆敎示。想宜知悉。副校理徐有成製進
정조 3년
己亥九月二十九日午時。上御誠正閣。右承旨入侍時。右承旨徐有防。假注書徐鼎修。記事官李信祜鄭東浚。以次進伏訖。上命書傳敎曰。一欲諭予君臣之際而未果。大臣卿宰使之來待。又命書傳敎曰。昨批於卿。意謂卿之造朝。尙此茫然。予心悵悵。夫豈言喩。予則今日之心。倍於昨日。誠不勝爲國事。繞榻彷徨。明發不寢也。嗚呼。卿之地處。自別於他人。卿若念及於是。豈待予言之畢。而決其出脚之遲速乎。嗚呼。卿試思之。以今日之國勢。以今日之國事。觀今日之朝廷。是誠何等貌樣。論今日之爻象。言今日之作爲。則若涉大川。其無舟楫者。猶屬歇後語也。況今相府無人。國事擔閣一邊。又是何等時也。罔涯之極。不暇長語。更遣入侍史官傳諭。且有大臣卿宰來會之命。卿其卽爲造朝。以副予小子如渴之望。又命書傳敎曰。方有大臣入侍之命。卿何不入來乎。今方側席以待。卽爲入來事。遣承旨傳諭于左議政。仍與偕來。又命書傳敎曰。禮房承旨馳詣宗廟景慕宮。奉審摘奸以來。命退。諸臣以次退出。
정조 3년
己亥九月二十九日申時。上御誠正閣。大臣卿宰入侍時。領議政金尙喆。領敦寧李溵。左議政徐命善。領府事鄭弘淳。綾恩君具允明。守禦使徐命膺。兼漢城判尹具善復。左參贊黃景源。行司直韓光會李重祜。工曹判書鄭好仁。刑曹判書鄭尙淳。右參贊鄭光漢。戶曹判書金華鎭。副司直權噵。禮曹判書李福源。工曹參判沈墢。副司直任希敎徐有寧徐有隣李明中李義翊趙時俊李衍祥兪彦鎬李𡊠。漢城左尹徐有慶。同敦寧李瀁。行副司直尹坊李柱國李敬懋李邦一。行左承旨鄭民始。假注書徐鼎修。記事官金健修李信祜。以次進伏訖。尙喆等進前曰。昨日殿座之餘。聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。命善曰。臣昏憒之極。天奪其魄。不誠不忠之罪。實無所逃。而下情惶愧。有不可言矣。上曰。遂事勿說。何必更提耶。卿則比他人自別。故予實有慨然之心而然矣。上曰。今日召見卿等者。欲諭予意而然矣。予於奉朝賀洪國榮。當初契遇。雖謂之前古所無。可也。而一朝休退。以外面不知者觀之。則似不無疑惑之意。故玆以召諭於卿等矣。此人之請退。予之允許。豈無商量而然乎。蓋以近年以來。委任太專。擔負太重。自非上等之人。則以此處地。何可望每事盡善。而奉朝賀至誠求退。至以畢竟之不知稅駕爲慮。予亦到此地頭。有難挽回其心。而亦欲以保其終始。成其美意。一言卽許。至有昨日擧措。而予則本有所商量而然矣。命善曰。奉朝賀之事。可謂卓越矣。且宿衛等節。今無所恃。是可悶也。尙喆曰。奉朝賀之如是成就。莫非聖上陶甄之恩。而其於國事。實爲可悶。溵曰。夜見奉朝賀疏批。自下求退之志。自上允許之敎。不勝感激矣。弘淳曰。一朝求退。卽爲允許。國事可謂罔涯矣。命諸宰先退。尙喆曰。旣登筵席。玆敢仰達矣。慶尙監司李在簡。道內弊瘼査啓後。旣有體諒之聖意。而且聞其目下情理。亦多可悶。今姑許遞。何如。上曰。依爲之。出擧條上謂尙喆曰。昨日奉朝賀旣以卿情勢有所奏者。予豈不體諒乎。卿自爲院相時。鞠躬盡瘁。近來陳懇。亦甚勤摯。而尙未使卿一伸其願。此予之咎也。惟卿勤勞之意。旣無他事之可以酬報者。故欲使卿俾得少間休歇。以副平日之懇矣。尙喆曰。今承下敎。感激之極。不覺涕淚被面。臣之自前求退。豈直爲一身之計哉。蓋爲國事而然矣。聖敎至此。感泣而已。上命書傳敎曰。首揆之秉軸。于今幾年。而何嘗一日有弛憂之頃哉。每一念之。予旣爲之悶之。又不覺面頳而背汗。皆以否德嗣位以來。國家事多憂虞而然也。至於昨日奉朝賀之奏。予固已感之。而況於此大臣。予無毫分施報之事。暫許就閒之暇。更圖後日。在領相。或可爲一時便身便心之道。予豈忍不爲。且今筵席。略諭予心腹之言。何必更有所持。疑領相今姑許副。又命書傳敎曰。左議政徐命善拜領議政。右議政洪樂純拜左議政。命善曰。是何傳敎之若此也。臣本憒憒。左揆之任。猶不堪當。況元輔之責乎。此傳敎。伏望還收焉。上曰。領相旣遞。捨卿而誰爲此任乎。尙喆曰。伏見傳敎。辭意過重。益不覺感淚之自零矣。臣之此生。餘日無多。更無報效之期。只願來生。庶有自效之道矣。上命書傳敎曰。大臣置處政事。當日爲之。命退。諸臣以次退出。
정조 3년
己亥九月二十九日二更。上御誠正閣。同副承旨入侍時。同副承旨南鶴聞。假注書徐鼎修。記事官金健修李信祜。以次進伏訖。上曰。右副承旨入侍。命書傳敎曰。玆者以卿爲議政府領議政。領議政古所稱元輔也。摠百揆董百僚。贊予一人。其職不已重乎。世運汚隆。任是職者主之。治道盛衰。任是職者主之。同寅協恭之化。任是職者主之。鎔鑄陶甄之責。任是職者主之。君子在朝。小人在野。得非任是職者之功也歟。小人在朝。君子在野。亦非任是職者之咎歟。風行俗美。使頑夫廉懦夫立。任是職者之所宜勉也。綱擧紀張。使囂者熄躁者靜。任是職者之所當懋也。今有說者。或曰今之大臣。異於古之大臣。上雖委任。下難責成。予曰惡。是何言也。古人尙曰。君德成就。關於宰相去就。君德猶然。況下君德一等事。宰相其可讓與別人。不自擔當乎。噫。大臣之異於古今。不在於職。在於人。今之大臣。若以古之大臣自居。則何患其不能事事乎。卿須念予此意。出而做事。入而論道。以予上所云云之說。勉勉不懈。造次必於是也。卿或反是。予無更對卿之面。予言不再。卿其念之。毗之也重。故望之也深。望之也深。故言之也不得不切。更冀卿勿以予言之煩複爲訝。卿之肅命當在何日。是予拱而企之也事。遣史官傳諭于領議政。命退。諸臣以次退出。
정조 3년
行都承旨金履素坐。行左承旨鄭民始坐直。右承旨徐有防坐。左副承旨李在學坐。右副承旨沈念祖坐。同副承旨南鶴聞坐直。注書李兢淵奉命在外一員未差。假注書徐鼎修仕直一員未落點。事變假注書閔孝克仕。
정조 3년
南鶴聞啓曰。行大司憲尹東暹。牌招未下。執義兪彦鏶。常令金鍾厚在外。尹弼秉。持平林道浩傳旨未下。朴天行牌招未下。今日以監察茶時之意。敢啓。傳曰。知道。
정조 3년
鄭民始啓曰。禁衛營從事官來言。今日本營軍兵日次私習云矣。敢啓。傳曰。停。
정조 3년
事變假注書閔孝克書啓。臣敬奉聖旨。馳往傳諭于南部苧廛洞契議政府領議政徐命善所住處。則以爲臣於前席。忽伏承千萬不近似之命。事出倉卒。心★★★只以★★文字仰請★還之意。略陳數語而退矣。不意史官。誕宣別諭。上下數十百言。勉誨諄複。責任之重。期望之深。有非庸愚賤臣所敢承當者。奉讀未半。不覺惶汗之浹背也。夜色旣深。神精索莫。區區乞免之忱。有難盡意於一幅書啓之中。明當不避煩猥。齋沐封章。以俟進退之命云矣。敢啓。傳曰。知道。
정조 3년
事變假注書閔孝克書啓。臣敬奉聖批。馳往傳諭于西部皇華坊聚賢洞契議政府左議政洪樂純所住處。則以爲臣自受新命以來。揆分度才。千思萬量。終有所不敢承當者。蓋蔑裂之資。萬不近似於具瞻。鈍滯之性。終恐僨誤於國事。仰累聖主之則哲。徒積殘臣之罪戾。如其畢竟狼狽。無補而有害。毋寧力辭而乞免。以伏慢命之誅。是故恩諭屢及。而微守難變。今方伏地俟譴。忽於千萬匪意。半夜陋巷。史官儼臨。十行批旨。又復隆摰。臣罪愈積。而聖恩益深。伏讀以還。感淚如瀉。噫。臣雖至愚。自知則明。自量則孰矣。區區所守。已竭於昨日書啓。更無可達之辭。窮蹙無歸。但俟鈇鉞之誅而已云矣。敢啓。答曰。知道。卿之辭。胡至於此極。予於是乎茫然失圖。不知所以爲說也。果使予。誠意交孚。則卿之辭。又胡至於此極。大抵卿。以今日之國勢時象。謂有一分可恃之端。而卿之辭。如是頻繁乎。今則予於卿。更無新奇之語。但當以前後批旨及敦諭。所以申及之辭。重言之可乎。以公事與私事言之。有萬不得已之事。以此疏批言之矣。啓批言之矣。敦諭之旨。又言之矣。卿若以予言不以爲過。則卿何忍如是牢執乎。到今辭窮意罄。惟有爲卿切慨。而甚咄之心而已。卿其念予如渴之望。卽起幡然。以扶我將顚之國家事。爾其更爲傳諭。期於偕來。
정조 3년
傳于鄭民始曰。坐直承旨入待。
정조 3년
事變假注書閔孝克書啓。臣敬奉聖批。馳往傳諭于西部皇華坊聚賢洞契議政府左議政洪樂純所住處。則以爲昨夜五鼓將盡史官儼辱。寵諭諄複。臣伏地感激流涕。又自訟於心曰。以不肖臣之故。此時丙枕靡安。受恩未報。致煩宸情。此死罪也。今方悚慄。恭俟鈇鉞。忽於千萬匪意。又降屢十數行恩諭。至有偕來之命。臣罪臣固自知。未知殿下。何爲而連加誤恩於不肖之臣。如此其隆摯也。臣之苦心。已盡於昨晝書啓中。竊自謂片片肝血。無一虛僞。庶可以上格矣。所叨恩敎。今又如此。此則臣文字拙澁。未能感孚之致。此亦臣罪。謹當抽已枯之腸。瀝旣盡之血。更入文字。庶爲仰格之計。伏地兢惶。不知死所云矣。臣旣承偕來之命。姑爲仍留之意。敢啓。答曰。知道。卿之書啓。又復控免。言愈懇而辭愈摯。所謂過之又過者。正爲卿今日準備語也。俄於首揆箚批。略布予意。想卿之聞悉也。予不多誥。惟在卿等念公事之岌嶪。思朝象之泮渙。有以取捨於去就也。嗚呼。廉防雖重。義分亦不可不顧也。一日二日。但以數十行敦諭傳宣而已。至於卿等。則反無以此動念進身之計。未審卿等之分義。果安乎否乎。如使卿。有十分難進之勢。則予豈使卿。置諸隘塞之境。進退維谷。周旋拘攣乎。嗚呼。此是卿可出之時。故予以可出之義勉之矣。如其不可出之時。則予雖不誠。安用如是覼縷。徒取不誠實之譏乎。相府故事。三疏而出。卿之不出。得無待此限乎。然則予。尤當慨然於卿甚矣。予之不誠也。不能使卿感予誠意。而反效相府之故事也。卿其念之。卿其念之。莫負小子慇懃之意事。遣承旨傳諭。仍與偕入。爾則先爲入來。
정조 3년
鄭民始。以訓鍊都監言啓曰。依下敎。洪奉朝賀家。陪旗手五名。各別抄擇。今日爲始。着天翼把門之意。敢啓。傳曰。知道。各別申飭。俾無慢忽。
정조 3년
領議政徐命善箚曰。伏以臣。愚迷顚錯。自速罪戾。上而不忠不誠於君父。下而無信無義於朋友。俯仰慙悼。夫豈有束帶造朝之望。而近侍宣諭。偕來有命。臣他不暇顧。章皇入肅。進伏文陛。復瞻天顔。自不覺聲淚之俱逬。臣雖頑如木石。親承開䆁之音。豈敢爲控辭之計。而第其去就之郞當。必將貽羞於朝廷。故擬於筵退之後。更申重勘之請矣。忽地陞拜之命。遽下於前席訟愆之際。繼而十行恩綸。夜中臨辱。諭之以責任之大。勉之以古人之事。諄諄策礪之敎。始溫而終嚴。臣擎讀數回。五內震越。不知何辭而仰復也。噫。我聖上。陶甄臣。生成臣。臣之本末長短。豈有遺照於淵鑑之中。而此時此任。不少留難者。眞以臣爲能克荷擔負。對揚明命而然哉。臣於中書之職。固萬萬僥濫。而三載伴食。倖免狼狽者。實賴仰成之有人耳。今乃進據首席。委寄轉重。則觸事生疣。畢竟顚沛。可立而待。此豈但臣身之私憂而已。嗚呼。安危倚仗之臣。遽決長往之擧。凡有訏謨。誰與講確。凡有疑難。誰與反復。臣雖在承佐之地。猶且寢食靡甘。莫知所以爲計。況可更進一步。自取其僨誤也。臣旣獻身於殿下。夷險燥濕。不敢自擇。已有區區素定。故前後叨冒。未論可堪不可堪。惟以趨走承膺爲事。今於座次之陞遷。如是祈免。不知者。必以爲例讓。而若其苦心至懇。實出於深量熟慮。臣豈敢以一毫假飾之言。干瀆我殿下之前哉。衷情所迫。言不知裁。伏乞聖慈。俯垂鑑諒。特許收還新命。以幸國事。以安賤分。公私不勝顒祝。取進止。答曰。省疏具悉卿懇。昨夜敷予心腹。宣示十行。庶幾卿之幡然造朝。協輔予不穀。不意史官之回。辭巽備至。辭箚之上。控免愈懇。卿豈欲捨予小子耶。嗚呼。卿其試思之。今日朝廷。予之所恃者。果幾人哉。卿不待予畢辭。想必默會而有所慼然者矣。往者雖不可挽如卿在朝者。思所以一心戮力。扶我將亡之國。奠我將危之朝。非卿今日之所當懋乎。昨夜左揆書啓之批。予略已申及。卿亦見諸朝紙矣。嗚呼。若涉大川。其無舟楫則亡也危也。可立而待也。爲今日在元輔之責者。忍以區區私義。爲咫尺之守乎。予於是乎不能無慨於卿之後公先私也。卿與左揆。聞予是敎。若不卽起視事。則是負予也。又不念垂亡垂危之國家也。自玆以後。予不更言。卿其念哉。仍傳曰。遣承旨傳諭于領議政。與之偕來。
정조 3년
己亥十月初一日午時。上御誠正閣。右承旨入侍時。右承旨徐有防。假注書徐鼎修。記事官金健修李信祜。以次進伏訖。上命書左議政洪樂純箚子批答。批答見日日記命書傳敎曰。前後國役。效勞旣多。每欲下敎而未果。畵員張時興崔得賢。依以前他畵員例。永付司果窠付之。命退。諸臣以次退出。
정조 3년
己亥十月初一日酉時。上御誠正閣。坐直承旨入侍時。行左承旨鄭民始。假注書徐鼎修。記事官金健修李信祜。以次進伏訖。上命民始。書領議政徐命善箚子批答。批答見日日記命書傳敎曰。罰已施矣。金堤郡竄配罪人具敏和。放送。命退。諸臣以次退出。
정조 3년
行都承旨金履素偕來。行左承旨鄭民始坐。右承旨徐有防坐。左副承旨李在學偕來。右副承旨沈念祖坐直。同副承旨南鶴聞坐直。注書李兢淵仕一員未差。假注書徐鼎修仕直。事變假注書閔孝克仕。
정조 3년
南鶴聞啓曰。行大司憲尹東暹牌招未下。執義兪彦鏶。掌令金鍾厚在外。掌令尹弼秉。持平林道浩傳旨未下。持平朴天行牌招未下。今日以監察茶時之意。敢啓。傳曰。知道。
정조 3년
傳于南鶴聞曰。奉命注書入侍。
정조 3년
都承旨金履素書啓。臣敬奉聖批。馳往傳諭于南部苧廛洞訓導坊契議政府領議政徐命善所住處。則以爲臣衷情所迫。不避煩猥。瀝陳血懇。顒俟兪音。言辭拙訥。未能孚格天心。不惟不賜允許。特遣近密之臣。誕敷惻怛之批。一札十行。反復誨諭。至於默會慼然之敎。奉讀以還。聲淚俱發。臣雖迷頑。旣承此敎。何暇恤一身顚沛。不思所以竭蹶趨膺也哉。抑臣有區區愚見。不敢自隱於召命之下。夫以左揆之宿德重望。兼有同休戚之義。方當鼎席一空。聖心虛佇之日。不宜膠守私義。許久遲徊。而猶且連章屢啓。汔無變動。則況如臣之百無肖似者。何所藉手。唐突先出乎。此臣所以趑趄顧望。將進而不敢進者也。惟願聖上。益加敦勉。俾令左揆。不日造朝。則臣當追躡後塵。冒沒承命云矣。臣旣承偕來之命。姑爲仍留之意。敢啓。傳曰。知道。已諭於左相之批。今之國事。豈獨如涉川之無艄工。支廈而無良師乎。川之漲矣。尙俟涸矣。廈之顚矣。猶須葺矣。國家事。其可等閑看過。任其危亡乎。左揆聞予今日之批。豈不思所以幡然改圖之道乎。卿須體予至意。與左相。相議卽起造朝事。卿其更爲傳諭。期於偕入。
정조 3년
左副承旨李在學書啓。臣敬奉聖批。馳往傳諭于西部皇華坊聚賢洞契議政府左議政洪樂純所住處。則以爲臣力逋嚴命。恭俟誅譴。耿耿不寐。北望宸極。一則自訟其罪。一則益感隆恩。愚衷轉激。無以爲懷。此際溫綸又降。承宣儼臨。罪則當勘而未勘。恩則愈往而益大。殿下獨不念王言之不可煩。國體之不可墜。而一之二之。三之四之。至於靡所止極耶。君父。天也。天命何敢逃。而區區微執。亦不爲無據。捨其所守。趨走爲恭。是違其常分也。分之所不敢出。亦義之所不敢出也。臣之所以事君者。亦惟義也。今已夜深。不敢長語。謹當秉燭治疏。更暴苦懇。以俟進退焉云。臣旣承偕來之命。姑爲仍留之意。敢啓。傳曰。知道。
정조 3년
都承旨金履素書啓。臣敬奉聖批。更爲傳諭于南部苧廛洞訓導坊契議政府領議政徐命善所住處。則以爲臣旣以待左相造朝。臣亦冒沒趨膺之意。有所仰陳矣。今聞左相。明將造朝。臣謹當同爲祗肅。近侍相守。一時增悚。先命收還。千萬顒祝云矣。臣旣承偕來之命。姑爲仍留之意。敢啓。傳曰。知道。
정조 3년
左副承旨李在學書啓。臣敬奉聖批。馳往傳諭于西部皇華坊聚賢洞契議政府左議政洪樂純所住處。則以爲臣冒萬死更陳一疏。肝血盡矣。心事竭矣。今方伏地恭俟嚴命。恩批又降。反覆譬曉。丁寧誨責。無非不肖賤臣所敢承。至若舟中室中之聖諭。臣雖頑如木石。豈不惕然動心也。固當卽地趨詣。以伸叩謝。而自叨重任以來。衷情震剝。憂畏交摰。謹當收召精魄。商量進身焉云。臣旣承偕來之命。姑爲仍留之意。敢啓。傳曰。知道。
정조 3년
傳于沈念祖曰。右副承旨入侍。
정조 3년
鄭民始。以兵曹言啓曰。自景秋門南邊西營。至驛馬營宮墻。今方撤毁改築矣。此與略干頹圮處有異。把守等節。不可不嚴加守直。西營字內。則本處入直禁衛軍。叧飭把守。驛馬營字內。則以金虎門入直砲手。隨其役處。自宿衛所。發令箭。量宜除出。限畢築間。各別守直。而日暮時圍排。令紫門監。堅實擧行之意。分付。何如。傳曰。允。
정조 3년
又以訓鍊都監言啓曰。景秋門南邊宮墻改築處。以金虎門入直軍。隨其役處。自宿衛所。量宜除出守直事。自兵曹。草記入啓矣。依定式。金虎門入直砲手十五名。待宿衛所令箭除出。限畢築間。把守之意。敢啓。傳曰。知道。
정조 3년
又以禁衛營言啓曰。來十二月當七番中部中司屬京畿四哨及江原道一哨。合五哨軍兵。來十一月二十五日。京中逢點。依例準二朔立番之意。兩道監司處。預爲知委。何如。傳曰。允。
정조 3년
又以禁衛營言啓曰。來十月當六番中部左司屬京畿五哨軍兵。逢點實數六百五十二名。已爲點閱整齊矣。十月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 3년
又以御營廳言啓曰。本廳來十二月庚子正月兩朔。應立右部前司屬洪忠右道五哨軍兵。來十一月二十五日。京中逢點。十二月初一日。與中部後司軍兵。當爲替代立番。趁期調送事。本道監兵使處。依前知會之意。敢啓。傳曰。知道。
정조 3년
又以御營廳言啓曰。本廳來十月十一月兩朔。應立中部後司屬洪忠右道五哨軍兵六百七十名。已爲逢點整齊矣。十月初一日。與右司軍兵替代立番後。舊軍放送之意。敢啓。傳曰。知道。
정조 3년
南鶴聞。以義禁府言啓曰。金堤郡竄配罪人具敏和。放送承傳啓下矣。卽爲放送事。分付該道道臣之意。敢啓。傳曰。知道。
정조 3년
又以義禁府言啓曰。南海縣安置罪人具庠。放送承傳啓下矣。卽爲放送事。分付該道道臣之意。敢啓。傳曰。知道。
정조 3년
前江華留守洪樂純疏曰。伏以臣孤恩負罪之臣也。豈敢復賜煩瀆。兩賜恩批。五降恩諭。實非賤臣所敢當。慈天益高。愚衷益蹙。不得不又疾聲而呼。惟聖明憐之哀之。書曰。惟帝其難之。知人則哲。臣嘗讀此而疑之曰。欽明之德。卽一天也。萬物無遺照。至於左右任事之人。其賢其愚。辨之何難。而其言乃如此也。今以我聖上命臣之事見之。知人果難矣哉。殿下聖主也。人之賢愚。旣盡知之矣。獨於賤臣。不知其愚。屢加誤恩。前後聖諭。屢千百言。而無非臣不敢當而至若扶顚之敎。尤不近似。聖人之言。本無虛下一字。臣伏見殿下絲綸之間。稱停無過。今施於臣身者。非臣實狀。似指別人而言。嗚呼。何爲其然也。殿下眞以臣爲能扶顚乎。臣而扶顚。天下之人。孰不扶顚。臣請以一言復之。今之國勢。譬諸若涉大川。浩無涯畔。風濤浩蕩。舟楫傾欹。當其時也。必得副手梢工。操舟定柁。擧帆使風然後。可免胥溺。不然而使牛童馬卒。任其責。則頓足號呼。不旋踵而淪覆。寧不悲哉。又如大廈千間。墻頹壁毁。東圮西傾。當是時也。必得大匠良師。支住修葺。無汲汲也。無徐徐也。無大用力。無小放心。牽之架之。蓋之墍之。然後可免崩塌。而人亦無患。不然而使耕奴樵僕。任其責。則妄施繩墨。未措手而必傾覆矣。亦豈不悲哉。臣殿下之牛童馬卒也。耕奴樵僕也。何故托之以涉川支廈之功乎。此臣所以知之明而辭之苦。寧被慢命之誅而已。殿下若知其然而强其任。則非臣所敢知也。伏地惶恐。以俟嚴命。至若三疏古例。臣雖無狀。豈忍以虛僞飾讓。事我聖主乎。臣本無寸長。只有愚樸之性。雖尋常朋友。不欲以俗態相接。況乎君父乎。況乎受恩如天者乎。意澁辭拙。自不覺其至再至三。此亦臣之罪也。臣無任屏營祈懇之至。答曰。省疏具悉卿懇。昨日予勉卿以世道之責曰。扶此將顚之國家云爾。則卿庶幾幡然。予所望之。及見疏本。巽言如前。讓辭冞懇。何卿之不念予至意。至此之甚乎。予於是乎更欲無言。然姑以卿所云云之說。反復之可乎。涉川之喩。支廈之譬。政如今日國勢。而及其救胥溺之方。免崩塌之策。則如卿之熟手鴻匠。乃反躬自菲薄。至曰。寧被慢命之誅。嗚呼。天下事。理順則辭順。理屈則辭屈。卿之疏中云云。得無近似於此乎。上段取比之說。以其理順之故。辭亦順焉。雖謂之曲暢旁通。可也。下段自謙之說。以其理屈之故。辭亦屈焉。雖謂之攛挪捃摭。可也。於是二者之間。以卿明識。似不難於取捨矣。設如卿言。非梢工不能涉大川。非良師不能支大廈云爾。則有似然而實不然者。若或波濤汹涌而舟將覆矣。楹桷圮毁而室將仆矣。當此時也。舟中室中之人。其可讓以不習濟水。不嫺作舍。而束手坐亡乎。且有一言於卿者。川之不涉。廈之將頹。諉以不能而不爲者。其患止於一人一家之事矣。至於國家之將顚。又可讓之以不習不嫺。而反受坐亡之懼乎。適因所愼。思又索然。作批于卿。不能長語。草草止此。歉嘆歉嘆。卿其諒之。傳曰。此批答。使偕來承旨傳諭。仍令期於偕入。
정조 3년
己亥十月初二日辰時。上御誠正閣。同副承旨入侍時。同副承旨南鶴聞。假注書徐鼎修。記事官金健修李信祜。以次進伏訖。上命書傳敎曰。拜辭例於朔朝。各樣問安時。同奏同答。故昨日亦然。不過應口卽答之事也。意謂然矣。中間誤錯。因以稽滯。致使大臣。乘昏肅命。政院之不卽提奏。喉舌之義果焉在哉。吏房承旨。從重推考。中官司謁。亦難免其罪。中官罷職。司謁汰去。上曰。下番翰林入來乎。信祜曰。尙未入來矣。上曰。左右史不備。卽爲牌招。可也。命退。諸臣以次退出。
정조 3년
己亥十月初二日巳時。上御誠正閣。右承旨入侍時。右承旨徐有防。假注書徐鼎修。記注官申匡堯。記事官金健修。以次進伏訖。上命書傳敎曰。當初所坐。不啻有輕重之別。而尙今坐謫者徑放。或涉於顔私而然也。更以思之。賞延于世。亦是王政。在今日尤所當念。南海縣安置罪人具庠。特爲放送。以檢閱李信祜牌不進罷職傳旨。命書傳敎曰。事體所在。焉敢若此。左右史無人之時。尤焉敢一味違牌乎。只推。更爲牌招入侍。又命書傳敎曰。諉以館規。轉相違牌。古例雖然。徒涉紛挐。以年少新進之欲效古事。徒使予疲於酬應。極可悶也。況御製較正。事面自別。雖無是事。近日以來。連除本館之直。則官銜有無。不足輕重。奎章閣待敎徐龍輔。本職今姑許遞。使之專意閣務。上曰。奎章閣待敎徐龍輔。令該曹口傳付軍職。出榻敎上曰。下番無人。李信祜如已入來。卽爲入侍。檢閱李信祜進伏。上曰。徐龍輔入侍。奎章閣待敎徐龍輔進伏。上曰。旣遞本職。館事非所可論。此後則內閣御製較正之役。專心爲之。可也。命退。諸臣以次退出。
정조 3년
己亥十月初二日申時。上御誠正閣。同副承旨入侍時。同副承旨南鶴聞。記事官李兢淵金健修李信祜。以次進伏訖。上謂賤臣曰。爾父之病。何如。賤臣對曰。近日則漸有減勢。而姑未快復矣。上曰。何當上來乎。賤臣對曰。行役則姑難爲之矣。上命退。諸臣以次出。
정조 3년
己亥十月初二日二更。上御誠正閣。右副承旨入侍時。右副承旨沈念祖。假注書徐鼎修。記事官金健修李信祜。以次進伏訖。上命念祖。讀奏公事。上命史官。考準御製冊。上曰。謄書之際。誤落甚多。閣臣若着意考準。則豈如是耶。念祖曰。書冊謄書之際。雖十分精詳。每不免有誤字矣。命退。諸臣以次退出。
정조 3년
行都承旨李命植坐。行左承旨鄭民始典醫監雜科進。右承旨徐有防坐。左副承旨李在學坐直。右副承旨沈念祖坐直。同副承旨南鶴聞坐。注書李兢淵仕直一員未差。假注書徐鼎修仕。事變假注書閔孝克仕。
정조 3년
沈念祖啓曰。江華留守蔡濟恭。當日內交龜事。命下矣。屢度催促。而終不出肅。閉門後上疏始爲來到。故纔已退却矣。特敎之下。不爲膺命。誠極未安。推考警責。何如。傳曰。允。上疏捧入。
정조 3년
南鶴聞啓曰。大司憲尹東暹牌招啓辭未下。執義兪彦鏶。掌令金鍾厚在外。掌令尹弼秉。持平林道浩。傳旨未下。持平朴天行牌招啓辭未下。今日以監察茶時之意。敢啓。傳曰。知道。
정조 3년
傳于李命植曰。領議政左議政入侍。
정조 3년
傳于沈念祖曰。頃者欲爲下敎而未果矣。晉州監牧官尹東瑀。改差前後。效勞旣多。加資付僉知。前監牧官仍任。
정조 3년
又傳于曰。奉朝賀家。賜與王牌。自戶曹成給公文於本家。而上納之際。或致紛紜。亦爲分付明禮宮。使之收捧輸送於本家。至於列邑行會公文。則只以上納明禮宮之意。行會事。分付戶曹。
정조 3년
假注書閔孝克書啓。臣敬奉聖旨。馳往傳諭于西部黑石里議政府左議政徐命善所住處。則以爲臣。昏憒朽鈍。事事顚錯。嚴敎之下。驚懔罔措。泥首金吾。惟俟鈇鉞之誅。畢竟薄勘。匪罪伊榮。逬出江干。縮伏訟愆。不自意敍命特下。爵秩如舊。夜中史官。遠布別諭。字字恩言。迥出尋常。負罪賤臣。何以得此。雙擎九頓。不覺感淚之被面。臣旣承恩敎之後。一味退處。亦涉逋慢。明當趨入城裏。收召精神。更以文字。仰暴衷懇云矣。敢啓。傳曰。知道。
정조 3년
都承旨金履素疏曰。伏以臣日昨銀臺除命。適下於不敢言私之時。章皇出肅。數日供職。而第臣兼帶內局廚院兩提擧之任。俱有世所共知之嫌。義不容仍冒。玆敢短章自列。伏願聖慈。特賜諒察。俾卽鞶遞。千萬幸甚。批答出傳敎
정조 3년
左議政洪樂純箚曰。伏以臣。今旣肅命。所帶惠局堂上。其在法例。不可仍帶。伏乞照例許解。以安私分。千萬幸甚。取進止。答曰。省箚具悉卿懇。前簡惠局之任。玆令有司。照例遞改。卿其安心焉。仍傳曰。此批答。遣史官傳諭于左議政。
정조 3년
吏曹參判李普行疏曰。伏以臣。庸愚無能。最居人下。曾不足以備與於百執事之末。而遭遇聖明。偏蒙知顧之恩。其所拂拭而拔擢之者。逈出常品。歷數在廷。罕與爲比。前後踐歷。固已踰越涯分之甚。而反顧慙恧。有不能一日自安於中。不意玆者。天官亞貮特除之命。又下於千萬夢想之外。恩數之殊異。往而有加。私義之惶蹙。轉益難言。惝怳俯仰。靡所容措。適當事會迫遽。逃遁不得。一日二日之間。雖未免副急。唐突冒膺。然去就顚倒。廉愧都爽。揆之義分。寧有是耶。夫不由公選。中批除拜。本非淸朝之美法。而亦惟聖上之所嘗持難而審愼。則又何以一朝。遽爾加之於如臣不肖。而無甚顧惜。乃至此哉。其爲乖官方而累聖簡也。顧不大歟。此誠臣之所以徊徨驚駭。不能無惑於日月之明。而不敢以一己之榮寵。徒爲區區感激之私而已也。噫。臣受恩罔極。河海莫量。而旣不效毫絲之報。乃反以臣身之故。終然貽累於聖德。有如是者。臣之罪於是乎尤不可贖矣。抑臣於此。又有所戚戚於心者矣。夫君臣之際。恩義之重。自有所在。官爵寵祿。猶屬外事。無狀賤臣。雖不能自致於進退之分。惟天地曲遂之仁。亦豈可使一物之不得其情也哉。玆敢披露情實。冒昧而歷陳之。伏乞聖慈。俯垂諒察。亟賜鐫改。以重公器。以安私分。千萬幸甚。答曰。省疏具悉。特除實予簡拔。卿其勿辭。從速察任。
정조 3년
己亥十月初三日未時。上御誠正閣。右承旨入侍時。右承旨徐有防。記事官李兢淵金健修李信祜。以次進伏訖。上命書傳敎曰。辭朝時急。受符體重。不可等待開政。卽爲口傳下批。又命書吏曹參判李普行疏批。仍命退。諸臣以次出。
정조 3년
己亥十月初三日酉時。上御誠正閣。坐直承旨入侍時。右副承旨沈念祖。記事官李兢淵金健修李信祜。以次進伏訖。上命書左議政洪樂純箚子批答。仍命退。諸臣以次出。
정조 3년
己亥十月初三日初更三點。上御誠正閣。右副承旨入侍時。右副承旨李在學。記事官李兢淵金健修李信祜。以次進伏訖。上曰。旣有先朝禁令。則都承旨之疏。初何捧入乎。在學曰。以都承旨之故。下位不得不捧云矣。上曰。政院古事。尙未考出乎。在學曰。連爲考見而不得矣。上命書傳敎曰。國綱已復解弛乎。可謂解馳。無餘地矣。先朝金石之典。肆然冒犯。曾不留難。大是寒心之事。從前此等處義。雖自下遞去。初不敢上聞。則今日擧措。得非放恣之甚乎。都承旨金履素削職。又命書傳敎曰。捧納承旨。宜有處分。而名曰一院之長。則亦難退却。且此與他人有異。同副承旨南鶴聞姑先推考。又命書傳敎曰。何時下敎乎。更漏已動。尙不考奏。所失非細。坐直承旨。一竝從重推考。又命書傳敎曰。兵曹參判李命植。都承旨除授。又命書傳敎曰。今則藥院無人。進膳其將闕却。宜有速處之道。藥房提調具允鈺。今姑許遞。上曰。前都承旨金履素上疏。還給。上命退。諸臣以次出。
정조 3년
行都承旨李命植坐。行左承旨鄭民始典醫監雜科進。右承旨徐有防坐直。左副承旨李在學坐。右副承旨沈念祖坐。同副承旨南鶴聞坐直。注書李兢淵仕一員未差。假注書徐鼎修仕直。事變假注書閔孝克仕。
정조 3년
又啓曰。檢閱李信祜。以其親病。陳疏經出。原疏纔已捧入矣。所當直捧禁推傳旨。而此與無端經出有異。推考警責。何如。傳曰。允。
정조 3년
沈念祖啓曰。行大司憲尹東暹牌招未下。執義兪彦鏶。掌令金鍾厚在外。尹弼秉傳旨未下。持平林道浩傳旨未下。朴天行牌招未下。今日以監察茶時之意。敢啓。傳曰。知道。
정조 3년
傳于南鶴聞曰。右副承旨入侍。
정조 3년
南鶴聞啓曰。禁衛營從事官來言。今日本營軍兵。日次私習云矣。敢啓。傳曰。停。
정조 3년
傳于李命植曰。領議政入侍。
정조 3년
傳于李命植曰。左右史不備。違牌翰林敍用。口傳付職。牌招入直。
정조 3년
吏曹口傳政事。檢閱鄭東俊單付。
정조 3년
以檢閱鄭東浚牌不進罷職傳旨。傳于李命植曰。只推。
정조 3년
備邊司薦望。李性源爲江華留守。
정조 3년
李在學。以御營廳言啓曰。前軍色從事官柳孟養。旣已敍用。仍爲差下。使之察任。何如。傳曰。允。
정조 3년
領中樞府事金尙喆箚曰。伏以。臣卽伏見前都承旨臣金履素疏本。則以例兼兩提擧之有嫌避。至有引義之擧。而重臣旣蒙體諒之處分。在臣廉義。其不可默然仍帶也。明矣。玆敢短箚自列。伏乞聖明。俯垂鑑諒。先遞臣廚院都提擧之任。以靖私義焉。取進止。答曰。省箚具悉卿懇。所懇若此。況領相。旣以此引遞。則卿之處義。宜無異同。卿之兼帶廚院都提擧之任。今始許副。卿其安心勿辭焉。仍傳曰。此批答。遣史官傳諭于領府事。
정조 3년
領敦寧李溵箚曰。伏以臣受命摠裁。今已五朔矣。顧以區區自效之忱。苟非疾病之大難强。則曷敢爲辭免之計。而一自昨冬重病以來。眞元未復。形神已脫。尙不得爲完人。幸蒙我聖上憫念之德意。許令往來松楸。時飮水泉。賴以至今支活。恩出再生。感結心肺。而近因荐經喪葬。一倍落下。外而動息。雖似生人。精爽盡失。便一尸居。及當寒節。舊患腹病。又欲重發。弦引喘促。强半宋襧。日前拚死入侍。歸輒四到。尙無起意。顧今史事幾乎就緖。校正當在非久。不但事體轉重。非臣所堪。目下病狀。實無以自力句檢。一日曠任。爲罪滋大。況可以費日虛帶乎。玆不得不冒控短箚。恭俟處分。伏乞聖明。俯賜鑑諒。亟遞臣所帶實錄摠裁官之任。以幸國事。以延殘喘。不勝幸甚。取進止。答曰。省箚具悉卿懇。箚辭宜有曲念之道。且聞卿有美恙。爲卿聞之。所帶摠裁官之任。今始許解。卿其安心善攝焉。仍傳曰。此批答。遣史官。傳諭于領敦寧。
정조 3년
江華留守蔡濟恭疏曰。伏以。臣抛棄史局之役。離違文石之陛。殆半年于玆矣。臣雖無狀。忠愛根性。豈忍於先大王記實之文。或圖占便。豈欲於我聖上初服之政。便懷永訣。誠以情勢。難以自恕。疾病難以自强故耳。向日箕伯之啓。其所云云。雖非拶逼於臣身。亦有不安於臣心者。則臣之引以爲情勢。實非可已而不已。若其疾病。通朝之所共知者。臣自春夏以來。左臂不仁。以針以焫。了無其效。晝宵疼痛。姑捨無論。盥櫛衣巾。亦倩傍人。此殆臣不才冥升。鬼忌傍集。使之爲癃疾廢棄之物。不復備數於簪紳之列也。戀結之情。嚴畏之心。雖不敢遽陳乞骸之章。而蟄伏郊庒。麋鹿爲隣。竊自以爲。自今以後。名謝政紙。身爲野氓。無所事乎休致之請。而未始不自歸於休致之科也。千萬不自意。江都居留之命。忽及臣身。臣惝怳感激。實不知何以致此。噫。聖朝簪履之恩。眷係至此。以臣耿耿涓埃之願。豈不欲殫竭圖報。而第念臣之前後逋慢。情勢也。疾病也。於實錄之役。牌召而不能進。飭敎而不能承。若不省君命之可畏。臣分之當顧。今乃一朝彈冠於分司保釐之任。則是不知實錄之重。而徒知利祿之貴也。臣之不可冒赴。不待兩言而決矣。若其謏才蔑能之不可代斲於釐革設施之政者。或近例讓。臣不欲覶縷。卽因交龜時急。聖飭屢降。旣命口傳下批。又使當日辭朝。臣之悶隘之情。實欲循墻而不可得矣。玆敢疾聲仰籲。伏乞聖慈。特加矜諒。亟遞新授職名。以安私分。以全微諒。千萬幸甚。答曰。省疏具悉。卿之所引。不言爲可據之端。位高之人。其能逡巡於此等處。亦可見其心。本職許遞。
정조 3년
吏曹參判李普行疏曰。伏以臣區區難冒之義。略暴於日昨乞免之章。而及承批旨。未蒙允許。臣於是茫然失圖。益不知所以自措也。今臣於見職。夫豈有一日冒居之勢。而殿下欲使之姑且因循。苟然虛縻耶。臣竊惑焉。夫人臣之於官職。其出處去就。有非一人一身之事而已。實關世道之汚隆。治法之得失。而人主之所不可忽也。臣固不肖。其於出處去就之義。雖有愧於古之君子。然問其人則宰執之列也。問其官則銓衡之重也。又何可羈束而驅策之。不恕其不可出而强之使出。不念其不當就而强之使就。以放倒其廉義。而啓貪戀冒進之路。爲在廷諸臣之倡乎。抑臣竊有所慨歎者。蓋自中世以來。朝廷之上。士大夫出處去就之節。一切壞敗。竟至於官爵爲重。廉義爲輕。趨走顚倒。如將不及。竭蹶承奉。猶恐或後。反復沈痼。成一規法。吁亦久矣。若是而世道安得而不汚下。治法安得而不衰敗哉。爲今之計者。若不大加振厲。一變而痛革之。雖有善者。亦末如之何矣。於斯時也。乃令如臣不肖者。又復廁跡於朝端。徒知恩數之感激。不念進退之無義。專以俯仰覬覦。規取爵祿爲心。而文飾巧言。托以自解於人曰。我非欲冒出也。奈事會之迫隘何。我非欲冒就也。奈恩命之鄭重何。遂乃因緣盤礴。厭然自居。則是我聖上所以憂勤惕厲。扶世道而正治法者。於是乎益汚下而壞敗矣。此臣之所大懼也。臣雖無狀。顧何敢爲殿下願之乎。此臣之所以呼籲祈免。煩不知止也。夫君命召之。行不俟駕。義之當然也。一召之違。猶不可敢。況至再至三乎。雖然。違召之罪。罪止於一身。冒出之罪。罪至於敗世道壞治法。其大小之差。輕重之等。有如是者。自玆以往。臣寧伏逋慢之誅。不敢復爲冒進之計。以重貽淸朝之羞也。且臣每見世之當官辭免者。類皆張皇其言。殆若鐵限在前。而及夫批旨一下。便卽膺命。此誠虛僞之末弊也。是故臣於從前除命之下。未嘗敢爲此者。誠以虛辭飾讓。徒歸於謾上而無實也。然則今臣之連章屢瀆。非出於假飾而斷斷衷情。亦可鑑臨。惟殿下俯察其非臣一身之私。而卽降鐫改之命。俾臣得伸咫尺之守。而廉義之防。不至大壞。千萬幸甚。答曰。省疏具悉。卿之滿紙縷縷。亦可見士夫重出處礪廉恥之義。本職許遞焉。
정조 3년
檢閱李信祜疏曰。伏以。臣父素有痰痺之病。近復挾感。復發者累日。而適値左右史不備。臣不敢言私。黽勉在直矣。卽接家信。症形夜來越添。藥餌亦無其效。臣聞此報。急於歸省。他不暇顧。玆敢冒陳短章。忙出禁扄。伏乞聖慈。俯垂諒察。亟削臣職。仍治臣罪。以便救護。以肅朝綱。不勝千萬幸甚。答曰。省疏具悉。爾其勿辭。救護父病。
정조 3년
己亥十月初四日。兼春秋朴行淳。刑曹啓目。殺獄罪人李千奉。嚴刑取服。何如。啓。傳曰。依前判付。加刑得情爲良如敎。
정조 3년
刑曹啓目。僞寶罪人朴𤩕。嚴刑輸情。何如。啓。傳曰。依前判付。加刑得情爲良如敎。
정조 3년
刑曹啓目。僞帖罪人金奉鎭。嚴刑取服。何如。啓。傳曰。依前判付。加刑得情爲良如敎。
정조 3년
刑曹啓目。罪人金龍河。加刑得情。何如。啓。傳曰。依前判付。加刑得情爲良如敎。
정조 3년
己亥十月初四日卯時。上御誠正閣。左副承旨入侍時。左副承旨李在學。假注書徐鼎修。記事官金健修李信祜。以次進伏訖。上命書傳敎曰。宿衛所所管將官將校軍兵吏隷等。實仕及立役日子姓名年歲職銜役名。分類區別書入。又命書傳敎曰。今日早卽入來承候事。傳諭于奉朝賀。命退。諸臣以次退出。
정조 3년
己亥十月初四日辰時。上御誠正閣。同副承旨入侍時。同副承旨南鶴聞。記事官李兢淵金健修李信祜。以次進伏訖。上曰。昨日金履素之疏。何故捧納乎。鶴聞曰。只知院規。不知有禁令而捧入。不勝惶悚矣。上曰。政院古事。終未考得乎。鶴聞曰。未能考出矣。上曰。奉朝賀處傳諭注書。如入來。入侍。假注書徐鼎修進前。上曰。奉朝賀將入來乎。鼎修對曰。奉朝賀。以爲昨夜賤疾適苦。今日未及趁早入來。今方詣闕云矣。上命退。諸臣以次出。
정조 3년
己亥十月初四日巳時。上御誠正閣。領議政入侍時。領議政徐命善。左副承旨李在學。記事官李兢淵。記注官申匡堯。記事官金健修。以次進伏訖。命善曰。夜間聖體。若何。上曰。一樣矣。命善曰。提調。意外遞職。監膳無人。故蒼黃入來。而凡事生疎。可悶矣。上曰。卿則無引義之端乎。命善曰。原疏雖未及得見。伏聞領府事。亦將陳箚云。臣亦勢難仍據。而監膳義重。冒沒入來矣。上曰。然則處義不可異同。當許副矣。仍命先退。上命書傳敎曰。大臣旣以此有所筵奏。其在處義。不可異同。領相內局都提調之任。今姑勉副。又命書傳敎曰。左相爲內局都提調。又命書傳敎曰。雖未知親病之如何。而當此左右史不備之時。一味違牌。誠極未安。檢閱鄭東浚。從重推考。更爲牌招入直。上命退。諸臣以次出。
정조 3년
己亥十月初四日午時。上御誠正閣。同副承旨入侍時。同副承旨南鶴聞。假注書徐鼎修。記事官金健修鄭東浚。以次進伏訖。上曰。右承旨入侍。命書傳敎曰。大臣傳符體重。辭朝亦是時急事也。江華留守。今日內薦望事。分付。又命書傳敎曰。江華留守。待薦望下。當日謝恩。仍令辭朝。上曰。新除授江華留守。令該曹。口傳下批。鎭撫使及統禦使。亦令今日內。口傳下批。出榻敎上曰。交河郡守。口傳差出。出榻敎命退。諸臣以次退出。
정조 3년
己亥十月初四日酉時。上御誠正閣。坐直承旨入侍時。右承旨徐有防。假注書徐鼎修。記事官金健修鄭東浚。以次進伏訖。上命有防。讀奏公事訖。命書傳敎曰。觀此京畿監司狀啓。都事口傳差出。掌試時急。其令待下批。催促辭朝下送事。分付。上曰。今日日氣。甚寒矣。有防曰。初寒故似甚慄烈矣。命退。諸臣以次退出。
정조 3년
行都承旨李命植坐。行左承旨鄭民始坐直。右承旨徐有防坐。左副承旨李在學坐。右副承旨沈念祖坐。同副承旨南鶴聞坐直。注書李兢淵仕一員未差。假注書徐鼎修仕直。事變假注書金聖準仕。
정조 3년
沈念祖啓曰。行大司憲尹東暹。牌招未下。執義兪彦鏶。掌令金鍾厚在外。尹弼秉傳旨未下。持平林道浩傳旨未下。朴天行牌招未下。今日以監察茶時之意。敢啓。傳曰。知道。
정조 3년
李在學。以都摠府言啓曰。中日。試射放時。入直宣傳官武兼及有廳軍士。自本府。啓請標信擧行。而部將守門將禁軍扈衛軍官及武藝別監軍兵等。自宿衛所啓請標信。分送試所。同爲試取矣。今日係是日次。何以爲之。敢稟。傳曰。知道。
정조 3년
李在學啓曰。禁衛營從事官來言。今日本營軍兵。日次私習云矣。敢啓。傳曰。停。
정조 3년
備忘記。前司鑰金壽完。司謁除授。前司謁金學聖。弓房司鑰除授。
정조 3년
以江原監司具㢞薦新及進上銀魚。限內不得封進。惶恐待罪事。狀啓。傳于徐有防曰。勿待罪事。回諭。
정조 3년
備忘記。前內局提調具允鈺。復授內局之任。卽爲牌招仕進。
정조 3년
閔孝克偕來。代以金聖準爲事變假注書。
정조 3년
徐有防。以弘文館言啓曰。修撰李儒慶。旣有只推之命。更卽牌招察任。何如。傳曰。允。
정조 3년
又以弘文館言啓曰。本館下番副修撰臣朴祐源。以漢學敎授。今日司譯院譯科進參事。晝仕出去之意。敢啓。傳曰。知道。
정조 3년
又以弘文館言啓曰。召對繼講冊子。更爲就問于儒賢以聞事。命下矣。臣誼就問于儒賢處。則戶曹參判臣宋德相以爲。臣之前日所對。蓋以爲節要甚好。而或已經講。臣不及知故。酌海則與節要爲異冊。特以其合編之故。冊名爲節酌通編。淺見。節要或已經講。則就通編中。自酌海所載以下。進講爲宜。第擧其冊名。只稱節酌。以致再詢。殊甚惶恐云。儒賢獻議。如此。敢啓。傳曰。知道。
정조 3년
又以弘文館言啓曰。召對繼講冊子問議事。臣大益。就議于領事及儒賢處。則領議政臣金尙喆以爲。法講召對之經史分講。固是懿規。紫陽綱目。雖已熟講於書筵。顧今經筵之重講。旣是魯論。則召對之重講此書。實合經史分講之意。臣以此意。曾有陳達於筵席。惟在聖上之裁定焉云。左議政臣徐命善以爲。首相分講經史之議甚好。如臣謏識。別無他見。伏惟上裁云。戶曹參判臣宋德相以爲。召對時繼講冊子。臣之淺見。近思錄旣畢。則繼以心經似好。心經如或經講未久。則朱書節要爲宜。蓋心經爲書。程氏編輯。雖或未盡善。其所載諸賢格言。正好循環熟復。朱書文字。雖涉浩穰。自是義理府庫。其切於學問之功。庶幾亞於經傳。敢以是說仰獻焉云。領事儒賢之議如此。何以爲之。敢啓。傳曰。當下敎矣。
정조 3년
鄭民始。以戶曹言啓曰。依傳敎。副司直金亮行。九月朔祿俸。更令倉官輸送于所住處。則以爲。旣未供職。則常祿義難祗受。玆不敢領留。還切惶悶云。不爲領受。何以爲之。敢啓。傳曰。知道。
정조 3년
又以戶曹言啓曰。依傳敎。副司直金亮行。九月朔祿俸。更令倉官。輸送于所住處。則以爲。常祿。不敢祗受之意。昨已仰暴矣。玆又蒙輸送之命。惶感之極。固宜拜賜。而不敢冒受之義。與前無異。又不得仰受。尤不勝悚悶之至云。祿俸又不領受。何以爲之。敢啓。傳曰。知道。
정조 3년
徐有防。以內醫院官員。以都提調提調意啓曰。年例燕貿唐藥材。依戊戌年減省數。別單書入之意。敢啓。傳曰。知道。
정조 3년
李在學。以兵曹言啓曰。來十月十一月當上番騎兵二百五十名。依定式。本曹點考後。仍令該曹。襦衣題給之意。敢啓。傳曰。知道。
정조 3년
又以訓鍊都監言啓曰。都監左別將李長爀。身病猝重。勢難察任。改差。何如。傳曰。允。
정조 3년
館學儒生生員臣沈淳希。進士金。生員申洸河宋文奎。進士李敬錫兪漢紀沈公著兪靖柱李星源。生員魚用羽金載謙。進士尹毅東。生員徐有容。進士沈商鎭權䎸。生員李普演趙遠慶。進士李敎明李浤。生員李得履。進士李德龜。生員鄭義健。進士沈翼賢。生員李湸崔光泰權時彦。進士尹靖國。生員金履恭。進士李世基。生員金養和。進士姜彙斌。生員崔命鼎。進士鄭潤吉。生員趙泰雲。進士李希聖。生員沈瀁。進士李俊民。生員趙學愼。進士李述明。生員金鎰。進士李。生員李箕采。進士李榮澤。生員崔命鳳。進士李國昌閔光曮張至喆。生員許檠。幼學趙益喆李珞申光五魚用翼金志淳沈彙之金履中宋翼圭兪晩柱吳明常沈能直金載定李肇源李雨龍具命稷尹濡尹溶金載象李明源金載羽李顯綏李述初李道源任頤周徐有陶徐有陽洪益昇洪益膺洪益朋黃基晩金斗章柳倬鄭觀輝鄭國輝沈養鎭金斗景趙鐄兪擎柱兪昇柱金世淳徐有敏黃基宇宋喆雲沈坦之申光素尹善養沈允之鄭時晦李玗李東明兪山柱金益海鄭時容朴時養柳輝存尹久東李鼎九洪仁煥朴敏德李尙沃金德老李如麟柳李東益安宅心徐範禮黃履坤金珏金尙繽宋宅朋李景濂朴思儉李國柱康信金良喆車亨逵鄭運躋尹性忠宋翼孫徐洛修申龜朝金益煥等疏曰。伏以。我殿下。卽祚以來。一念求治。思挽三五。凡所施爲。務盡天理。克祛私意。立心較然。臣民咸仰。而猶懼夫山野草萊之間。猶有嘉謨之未盡入告者。求言之誠。至及於韋布之賤。承奉聖旨。孰不感泣激仰。時則有判書臣宋德相。參判臣金亮行。俱以讀書窮理。終身樂道之人。幡然於聖明之朝。出入輔佐。庶幾乎副聖上求治之誠。而躋斯世於三五際矣。八域臣民。莫不欣舞。不意近者。宋德相金亮行兩賢。相繼告歸。臣等跡遠身卑。莫聞其所以然。而以殿下求治之切。尊賢之誠。何以有此。彼兩賢者。旣已幡然於向時。則亦非果忘之人。何以有此於我聖上如渴之時乎。臣等莫不錯愕失圖。而莫知其所以然也。臣等雖無知識。常讀大學一部書矣。古今治國。捨大學。更無他法。而其治平章。終之以用人。蓋得人而後。萬法可措。萬瘼可袪。萬化可成。一擧善而沛然於天下矣。故欲正人心。則先得正心人用之。欲正士趨。則先得正行人用之。欲止奔競。則先得恬退人用之。欲止貪濫。則先得廉貞人用之。欲振委靡。則先得氣節人用之。人君一示所好。則天下靡然從之。天下之廣。兆民之衆。固不可家喩戶說。而明王過化。易若指掌者。用此道也。故用一賢而天下興於善。退一賢而天下沮於善。賢者之關於世道。誠以此也。故孔子曰。擧直措諸枉。能使枉者直。天下事日千萬幾。而至要之可先。大柄之可操。只在此一法也。得此一法。則無爲而治成。捨此一法。則堯舜之聖焉而無以致治。曾思之賢焉而無以談治。伏惟我殿下。夙宵一念。亦在於此。誰果賢乎。我其任之。誰果能乎。我其使之。其共天位治天職之心。可質神明。則顧今吾東列聖朝作成之餘。必多有賢能可用。而其德望山斗。一世所共知所共仰者。若如人幸而宋德相金亮行兩賢幡然就召。則其彙征之幾又在此矣。殿下眞得大學書治平之要道。則唐虞之治。孔曾之統。庶復見於今日。而遽聞兩賢辭歸。適在一時。臣等之不勝躑躅歎惜。幾忘寢食者。無他故也。遇殿下五百之興。期吾東千一之運。而殿下不能遂側席之誠。彼賢不能效補衮之願。在野之賢。又絶繼進之望。則以殿下求治之誠。篤賢之念。其所恨歎。又豈臣等之比哉。然而其留挽之意。起來之喩。不過一二次而止。臣實惑之。且彼賢之平生所講明者。事君治國之道也。今日遽歸。豈其本心哉。此必我殿下接之之禮雖隆。而待之之誠。猶有所未盡而然也。臣等愚昧。固未知兩賢決歸之由。而以殿下日月之明。必諒其何以決歸。必燭其何以遽還。惟我殿下。百爾思度。務盡誠禮。不來不止。愈往愈篤。則以兩賢愛君忠國之心。豈有不感激殊遇。卽日就途之理哉。且以向日批旨見之。參判臣金亮行。則許以調病。期以來春。臣等竊爲殿下惜之。金亮行之衰年多病。誠可悶然。旣已强病赴召。則使之調攝輦轂之下。時時引接。固所宜也。縱以我殿下安之之心。猶慮其客中調護。未盡其方。特許其歸。則愈篤其誠。愈切其望。使之今日病愈。明日就道。明日病愈。再明就道。以示其虛己竭誠之意。亦其次也。顧何待來春而後可也。幸而病愈於明春之前。則以殿下寤寐之誠。寧可不一日招置諸左右乎。至於宋德相。則筋力尙强。趨造聖朝。何日不可。而還稅之日已多。寂不聞繼招之命。於此二事。臣等之惑滋甚焉。伏惟我殿下益思其決歸之由。竝篤其必致之誠。愈往愈篤。不來不止。千萬祈祝之至。答曰。省疏具悉所陳。予豈忽於招徠。爾等退修學業。
정조 3년
己亥十月初五日辰時。上御誠正閣。左承旨入侍時。行左承旨鄭民始。記事官李兢淵金健修鄭東浚。以次進伏訖。上曰。以雜科事。數日不見矣。民始曰。昨纔了當矣。上曰。今番雜科。果皆秉公云乎。民始曰。似無行私者矣。上命書公事判付。仍命退。諸臣以次出。
정조 3년
己亥十月初五日午時。上御誠正閣。右承旨同副承旨入侍時。右承旨徐有防。同副承旨南鶴聞。假注書徐鼎修。記事官金健修鄭東浚。以次進伏訖。上命有防等。以次讀奏公事訖。命書館學儒疏批答。批答見日日記命書傳敎曰。發遣吏郞。祭官淸齋與否。摘奸以來。命退。諸臣以次退出。
정조 3년
己亥十月初五日酉時。上御誠正閣。坐直承旨入侍時。行左承旨鄭民始。假注書徐鼎修。記事官金健修李信祜。以次進伏訖。上命民始。讀奏公事。上曰。左相何時當入來云耶。民始曰。姑未的知。而新留守若下往。則交龜後似當卽爲發來矣。命退。諸臣以次退出。
정조 3년
行都承旨李命植坐。左承旨朴祐源坐直。右承旨金勉柱坐直。左副承旨未差。右副承旨未差。同副承旨未差。注書李兢淵仕一員未差。假注書徐鼎修仕直。事變假注書未差。
정조 3년
金勉柱啓曰。明日常參經筵。冬享大祭相植。視事頉禀。傳曰。知道。
정조 3년
又啓曰。行大司憲尹東暹。牌招未下。執義兪彦鏶。掌令金鍾厚在外。一員未差。持平林道浩傳旨未下。朴天行疏批未下。今日以監察茶時之意。敢啓。傳曰。知道。
정조 3년
傳于金勉柱曰。召對爲之。
정조 3년
傳于朴祐源曰。承旨。持儒賢批答入侍。
정조 3년
傳于金勉柱曰。坐直承旨入侍。
정조 3년
金勉柱啓曰。明日次對。兩司當爲進參。除在外傳旨未下外。大司憲尹東暹。持平朴天行。竝待開門牌招。何如。傳曰。允。